Φαυστίνα η Νεότερη

Η Αννία Γαλερία Φαυστίνα η Νεότερη (Faustina the Younger, Λατινικά: Faustina Minor, 21 Σεπτεμβρίου 130 – 175) ήταν η κόρη του Aυτοκράτορα Αντωνίνου Πίου και η σύζυγος του Μάρκου Αυρήλιου, Αυτοκράτορα της Ρώμης. Έχαιρε μεγάλης εκτίμησης από τους στρατιώτες και τον σύζυγό της και της δόθηκαν θεϊκές τιμές μετά το θάνατό της.

Η Φαυστίνα έλαβε τον τίτλο Αυγούστας την 1η Δεκεμβρίου 147 μετά τη γέννηση του πρώτου παιδιού της, Αννίας Γαλερίας Αυρηλίας Φαυστίνας.

Βιογραφία
Η Φαυστίνα γεννήθηκε στις 21 Σεπτεμβρίου 130 και μεγάλωσε στη Ρώμη· ήταν κόρη του Αυτοκράτορα της Ρώμης Αντωνίνου Πίου και της Αννίας Γαλερίας Φαυστίνας της Πρεσβύτερης, κόρης του Μάρκου Άννιου Βήρου πραίτωρα. Ονομάσθηκε Αννία Γαλερία Φαυστίνα προς τιμήν της μητέρας της.

Το 145 η Φαυστίνα παντρεύτηκε τον Μάρκο Αυρήλιο. Δεδομένου ότι ο Αυρήλιος ήταν ο υιοθετημένος γιος του Αντωνίνου Πίου, σύμφωνα με τον ρωμαϊκό νόμο παντρεύτηκε την αδελφή του Φαυστίνα. Ο Αντωνίνος Πίος θα έπρεπε να απελευθερώσει επίσημα την πατρική του εξουσία για να γίνει η τελετή του γάμου.

Ο Δίων Κάσσιος και η Ιστορία των Αυγούστων κατηγορούν τη Φαυστίνα ότι διέταξε θανάτους με δηλητήριο και εκτέλεση. Έχει κατηγορηθεί επίσης για την υποκίνηση της εξέγερσης του Αβίδιου Κάσσιου εναντίον του συζύγου της.

Η Ιστορία των Αυγούστων αναφέρει μοιχεία με ναύτες, μονομάχους και μεγαλόβαθμους άνδρες. Ωστόσο φαίνεται ότι η Φαυστίνα και ο Αυρήλιος να έχουν πολύ στενή σχέση και να είναι αμοιβαία αφοσιωμένοι. Η Φαυστίνα συνόδευε τον σύζυγό της σε διάφορες στρατιωτικές εκστρατείες και απολάμβανε την αγάπη και τον σεβασμό των Ρωμαίων στρατιωτών. 

Ο Αυρήλιος της έδωσε τον τίτλο της Mater Castrorum (Μητέρα του Στρατοπέδου). Μεταξύ των ετών 170-175 βρισκόταν στα βόρεια και το 175 συνόδευσε τον Αυρήλιο στα ανατολικά. 

Η Φαυστίνα απεβίωσε τον χειμώνα του 175, μετά από ατύχημα, στο στρατόπεδο στο Χάλαλα (μία πόλη στα όρη του Ταύρου στην Καππαδοκία). Ο Αυρήλιος θρήνησε πολύ για τη σύζυγό του και την ενταφίασε στο Μαυσωλείο του Αδριανού στη Ρώμη. Το άγαλμά της τοποθετήθηκε στον ναό της Αφροδίτης στη Ρώμη και ένας ναός ήταν αφιερωμένος σε αυτήν προς τιμήν της.

Το όνομα της Χαλάλας άλλαξε σε Φαυστινόπολη και ο Αυρήλιος ίδρυσε σχολεία φιλανθρωπίας για ορφανά κορίτσια, που ονομάζοντο Puellae Faustinianae ή «Κορίτσια της Φαυστίνας». Τα Λουτρά της Φαυστίνας στη Μίλητο πήραν το όνομά της.

Οικογένεια
Η Φαυστίνα και ο Μάρκος Αυρήλιος Ρωμαίος Αυτοκράτορας απέκτησαν μαζί δεκατρία παιδιά:
την Αννία Γαλερία Αυρηλία Φαυστίνα (147-μετά το 165), παντρεύτηκε  τον Γνάιο Κλαύδιο Σεβέρο. Απέκτησαν 1 παιδί.
τον Γέμμελο Λούκιλλο (148/150-περίπου το 150), δίδυμος της Λουκίλλας.
την Αννία Αυρηλία Γαλερία Λουκίλλα (14/150-182), δίδυμη του Γέμμελου Λούκιλλου. Παντρεύτηκε (2) τον Λούκιο Βέρο. Απέκτησαν 3 παιδιά; και (2) τον Κλαύδιο Πομπηιανό. Απέκτησαν 1 παιδί.
τον Τίτο Αίλιο Αντώνιο (150-161).
τον Τίτο Αίλιο Αυρήλιο (150-161).
τον Αδριανό (152-157).
την Δομιτία Φαυστίνα (150-161).
την Άννια Αυρηλία Φαδίλλα (159-211), παντρεύτηκε τον Μάρκο Πεδουκαίο Πλαύτιο Κουιντίλλο. Απέκτησαν 2 παιδιά.
την Αννία Κορνιφικία Φαυστίνα τη Νεότερη (160-211), παντρεύτηκε (1) τον Μάρκο Πετρούνιο Σούρα Μαμερτίνο. Απέκτησαν 1 παιδί; και (2) τον Λούκιο Δίδιο Μαρίνο.
τον Τίτο Αυρήλιο Φούλβο Αντωνίνο (161-165), δίδυμος του Κόμμοδου.
τον Μάρκο Αυρήλιο Κόμμοδο Αντωνίνο (161-192), δίδυμος του Τίτου Αυρήλιου. Παντρεύτηκε την Βρουτία Κρισπίνα.
τον Μάρκο Άννιο Βήρο Καίσαρα (162-169).
την Βιβία Αυρηλία Σαβίνα (170-μετά το 217).

Παραπομπές

Πηγές
 
 
 
 
 
 Scriptores Historiae Augustae (nominally Julius Capitolinus), Marcus Antoninus xix.1–9, xxvi.4–5, 7–9, xxix.1–3

Εξωτερικοί σύνδεσμοι 
 http://www.livius.org/fa-fn/faustina/faustina_ii.html 
 https://web.archive.org/web/20070304072032/http://www.1911encyclopedia.org/Annia_Galeria_Faustina
 https://web.archive.org/web/20070105013412/http://www.forumancientcoins.com/historia/coins/r3/r1321.htm
 http://www.roman-emperors.org/marcaur.htm 
 https://web.archive.org/web/20061209191018/http://www.johnbmcnamara.com/cpr027.htm
 http://www.forumancientcoins.com/numiswiki/view.asp?key=Faustina%20Junior

|-

Γυναίκες στην Αρχαία Ρώμη
Ρωμαίες Αυτοκράτειρες
Δυναστεία των Αντωνίνων